Polisie maak gereed vir beplande Luthuli Huis-besettingFoto: ANA Veiligheid is Sondag buite die ANC-hoofkantoor, Luthuli Huis, in die Johannesburgse middestad, opgeskerp voor ŉ beplande besetting van die gebou om pres. Jacob Zuma se bedanking te eis. Minstens drie polisie njalas het Sondag buite die gebou gestaan en rolle doringdraad was gereed om uitgerol te word, vermoedelik om te keer dat betogers naby die gebou kom. Beamptes van die Johannesburgse metropolisie het een laan van Sauerstraat, wat verby Luthuli Huis loop, afgesper. Talle polisiebeamptes het in polisievoertuie buite die gebou gesit, gereed vir die massa-aksie wat moontlik kom. Foto: ANA ŉ Groep, wat hulself “besorgde ANC-lede” noem, het vandeesweek ŉ beroep gedoen op mense en groepe om Maandag deel te neem aan ŉ massa-besetting van Luthuli Huis. Die groep sluit voormalige Wits SR-voorsitter, Mcebo Dlamini, Johannesburgse ANC-lid, Sasa Manganye en voormalige lid van die ANCYL se nasionale uitvoerende komitee, Ntibi Modise, in. Die groep eis Zuma en lede van die ANC se nasionale uitvoerende komitee moet bedank na verlede maand se munisipale verkiesing waartydens die party steun verloor het. ŉ Perskonferensie, wat die groep Vrydag in Pretoria gehou het, is deur die ANC Jeugliga se streeksleiers ontwrig. Lesego Makhubela, die ANC Jeugliga se plaaslike voorsitter, het saam met ander lede die perskonferensie binnegestorm en aan die organiseerders gesê hulle mag nie namens die ANC praat sonder die party se toestemming nie. Die polisie maak blykbaar gereed vir Maandag, wanneer die twee groepe mekaar voor Luthuli Huis sal ontmoet.